הוועדה המשותפת לוועדת המדע ולוועדת הפנים לדיון בהצעת חוק הכללת אמצעי זיהוי ביומטריים, כנסת 18, פרוטוקול מספר 9, 2009-07-27 09:30

מאיר שטרית: חברים, קודם כל ברוכים הבאים.

מאיר שטרית: אני שמח לפתוח את הישיבה היום, במיעוט של משתתפים, אבל לעומת זאת בריבוי של חברי כנסת.

מאיר שטרית: לשם שינוי, ובפעם הראשונה בישיבה, נוכחים כל כך הרבה חברי כנסת.

מאיר שטרית: אני שמח שהצלחתי לעורר גם את העניין של חברי הכנסת לבוא לישיבות, כי עד עכשיו, לצערי, רובם לא היו במשך כל הישיבות שקיימנו פה.

מאיר שטרית: אם אני לא טועה, קיימנו כ-20 ישיבות, ויש אנשים שישבו באמת כל הישיבות האלה ומכירים את החוק.

מאיר שטרית: אני אומר לכם, מבחינתי החוק הסתיים, לכן אני אומר; אנשים שאינם חברי ועדת המדע, אינני מסכים שבכלל יגישו בקשות לרוויזיה, כי אין מצב כזה שאנשים, שאינם חברי ועדה ולא השתתפו בדיונים, יכולים להגיש רוויזיות אחרי שנגמר חוק.

מאיר שטרית: לא יהיו רוויזיות ולא יהיה דיון ברוויזיות של אנשים שאינם חברי הוועדה.

מאיר שטרית: אני אודיע על זמן כינוס הוועדה ואני מודה לכל אלה שבאו.

מאיר שטרית: אני מתנצל.

מאיר שטרית: אני מצטער על העובדה שסחבתי את כולכם לפה בלי שאנחנו מגיעים לתכל'ס.

מאיר שטרית: מבחינתי החוק הסתיים, אבל הממשלה רוצה לשנות.

מאיר שטרית: אגב, אני אמרתי גם לנציגי הממשלה, אם הממשלה רוצה למשוך את החוק, יש לה אופציה תמיד להודיע לי שמושכים את החוק והכל בסדר גמור.

מאיר שטרית: אני כל הזמן הבנתי שהממשלה דורשת ממני, וזה מה שהיא דרשה ממני, להשלים את החוק במושב הזה של הכנסת.

מאיר שטרית: עשיתי ידיים ורגליים, כמו שפה יכולים אנשים להעיד, לאורך כל התקופה הזאת, במשך עשרות ישיבות של שבע ושמונה שעות כל יום, כדי להשלים את החוק בזמן.

מאיר שטרית: אני רוצה לומר לחברי הוועדה, הוגשה לי הסתייגות אחת, של חבר הכנסת זבולון אורלב שהודעתי שאני מסכים לה, וכשהיא תבוא למליאה אני גם אתמוך בה.

מאיר שטרית: בניסוח שאנחנו עשינו לחוק, לגבי נשים מוסלמיות ודתיות, כתבנו בהתחשב ברגשות דתיים.

מאיר שטרית: חבר הכנסת זבולון אורלב הגיש הסתייגות שאומרת במקום 'ברגשות', 'במגבלות' דתיות.

מאיר שטרית: קיבלתי את זה.

מאיר שטרית: אני חושב שזה נכון.

מאיר שטרית: אגב, אני רוצה להרגיע את כולם, מאחר ועל פי החוק, שר הפנים הוא זה שיקבע את התקנות כיצד נוטלים את אמצעי הזיהוי, חזקה על שר הפנים שהוא יקבע תקנות כאלה שלא יפגעו באף אחד, בטח לא בנשים דתיות, או בנשים מוסלמיות.

מאיר שטרית: אני מניח שיעשו את התקנות הדרושות כדי שהדבר יפעל כמו שצריך.

מאיר שטרית: זו הסתייגות אחת שקיבלתי ברצון רב, לא הייתי ער לניסוח, והיא תעלה למליאה, מכיוון שאמרתי לחבר הכנסת אורלב שקיבלתי את ההסתייגות ואין שום בעיה.

איתן כבל: אדוני היושב ראש, אני יכול לומר משהו לא למהות?

איתן כבל: ברשותך, כמי שהיה בחלק מהישיבות ומכיר את הנושא, אמרתי לך, גם בתקופת היותי שר, עסקתי בחלק מהבישול כפי שהוא פה היום וזו עבודה שעשיתי אז.

איתן כבל: יחד עם זאת, בכל זאת אני מרגיש עקצוץ כל פעם כשאתה אומר שחברים לא היו.

איתן כבל: הרי אני מכיר אותך, אתה באמת ותיק חברי הכנסת, גם ותיק בתרגילים, אני מכבד אותך מאוד---

מאיר שטרית: אבל זו עובדה שחברים---

איתן כבל: העובדה היא עובדה, אבל בכל זאת, כי אחר כך אנחנו פותחים את העיתונים ומבינים שהיינו עב"מים.

יעקב אדרי: לא, היינו בטיול באלסקה.

איתן כבל: חברים, אני מדבר שוטף, אל תעזרו לי.

מאיר שטרית: אלה שהיו, היו.

מאיר שטרית: אני מציין את חבר הכנסת ביבי, את חברי הכנסת איתן כבל, יעקב אדרי, את חבר הכנסת מיכאלי ואת חבר הכנסת ניצן הורביץ, שהיה פה בחלק מהדיון ואת חבר הכנסת דב חנין.

מאיר שטרית: אלה היו פה ועניין אותם.

מאיר שטרית: האחרים, לצערי, לא היו פה באף ישיבה.

איתן כבל: אדוני היושב ראש, אני בא להגן עלינו, חברי הכנסת, במובן הזה שזאת היתה תקופה של חוק ההסדרים.

איתן כבל: גם לאדם כמוני, שהוא לא מספיק גדול, היה קשה להתפצל ליותר ממה שאני.

איתן כבל: אני אומר את זה פה, כי אני חושב שזה חוק מאוד מאוד חשוב.

איתן כבל: אתה יודע שאני מתייחס אליו כך, ואני חושב שגם שאר חברי הכנסת מתייחסים אליו כך.

איתן כבל: אני באתי להגן על חבריי קצת, אז תרשה לי.

מאיר שטרית: אין לי שום בעיה.

מאיר שטרית: אני גם מרשה לך, אני רק אומר לך, בצער רב, שאם תבדקו.

מאיר שטרית: .. הרי אני יכול לבדוק בוועדה מי חברי הכנסת שנוכחו בדיון, בכל ישיבה, ולפרסם את שמותיהם וכמה זמן הם היו בדיון, ותתפלא---

איתן כבל: כן, אני אומר שהיה קשה מאוד להגיע.

מאיר שטרית: היה קשה, גם לי קשה.

מאיר שטרית: חבר הכנסת כבל, אני ריכזתי את האופוזיציה במלחמה נגד התקציב, אז ברור לך שגם אני התעסקתי בתקציב ובחוק ההסדרים וריכזתי את האופוזיציה, אבל חשבתי שסדר העדיפויות שלי לחוק הזה עומד בעדיפות גבוהה מאוד, גם של הממשלה וגם שלי, ואני חושב שלמדינת ישראל החוק הזה הוא אחד החוקים החשובים ביותר שהמדינה עושה.

מאיר שטרית: לכן אני אומר, אני מקווה שעוד נוכל השבוע להשלים את החקיקה הזאת, אני אנסה להשלים את הדיון בממשלה עוד היום ואז אם יהיה צורך, נכנס את הוועדה מחר, ונגיע להסכמות על מה שניתן לעשות, ולהשלים את החקיקה, כי אני בעד השלמת החקיקה, בצורה זו או אחרת.

מאיר שטרית: כל מה שאני רוצה להבין הוא מה רוצה הממשלה.

איתן כבל: לפעמים יש גם התנגדות עצמית.

מאיר שטרית: נכון.

מאיר שטרית: בצער רב, אגב.

מאיר שטרית: אני רוצה לומר עוד משהו לגבי הוועדות, שאני מנסה שנים לשנות את תקנון הכנסת, ללא הצלחה, ולקבוע שמספר חברי הוועדות יצומצם בצורה דרסטית כדי שחבר כנסת לא יהיה חבר ביותר מוועדה אחת.

מאיר שטרית: אם זה היה המצב, אז חברי הכנסת היו מתפצלים לפי תחומי העניין שלהם, מתמקדים בתחום שהם עוסקים בו ונוכחים בכל הישיבות.

מאיר שטרית: כשחבר כנסת חבר בשלוש ועדות, מה שלא תעשה, הוא יתמסר תמיד לשתי ועדות.

משה (מוץ) מטלון: מה שלא תעשה, הוא לא עושה.

מאיר שטרית: זה מוציא שם רע לחברי הכנסת.

מאיר שטרית: ואני אנסה שוב עוד פעם אחת להגיש את הצעת התיקון הזאת.

נעמה פלאי: סליחה, היושב ראש, רק לעניין ההסתייגות של חבר הכנסת אורלב.

נעמה פלאי: אנחנו שינינו את הניסוח כדי לקיים את מה שחבר הכנסת אורלב מבקש ומה שנוצר מהמגבלה שהוא מבקש להוסיף זה שאנחנו חוזרים אחורה למצב שבו יהיה פטורים לנשים שמכסות את הראש שלהן לגמרי.

מאיר שטרית: אין כוונה לפטור.

נעמה פלאי: זה לא דבר שרצינו, אז אנחנו מבקשים שיתאפשר לנו לשנות את הנוסח, אם זה דרוש, כדי לאפשר לנו פתרון של המצב הזה.

נעמה פלאי: אני חושבת שהניסוח שאנחנו הבאנו, תוך התחשבות ברגשות דת, היה מספק את חבר הכנסת אורלב, והראינו לו את התמונות.

מאיר שטרית: גב' פלאי, אין לי שום התנגדות שתדברי עם חבר הכנסת זבולון אורלב, תגיעו לנוסח מוסכם, אני אקבל אותו.

מאיר שטרית: דבר אחד אני אומר, גב' פלאי, אני מסכים איתך שאין שום כוונה לתת פטור מצילומים לאף אחד.

נעמה פלאי: הניסוח של מצוות דת נותן פטור.

מאיר שטרית: השאלה איך תהיה הנטילה, איך לוקחים.

מאיר שטרית: למשל, יכול להיות שאם לאישה יש רגישות שגבר יצלם אותה, שאישה תצלם אותה.

נעמה פלאי: נכון, זאת היתה הכוונה.

מאיר שטרית: אני לא יכול להגדיר מה התקנות שהשר יעשה.

מאיר שטרית: השר, חזקה עליו שיעשה תקנות ראויות בעיניי.

מאיר שטרית: תודה רבה לכם.